Drie dood in Centurion-botsingFoto: ER24 Drie mense is dood en twee beseer in ŉ botsing reg van voor Donderdagoggend in Centurion. Volgens Russel Meiring, woordvoerder van ER24, het gesê hul paramedici sowel as personeel van ander dienste het kort na 09:00 op die toneel op die N14 aangekom. “Die twee voertuie wat reg van voor gebots het, het aan die kant van die snelweg gestaan. Albei voertuie het groot skade in die botsing opgedoen.” Meiring het gesê drie mans en ŉ vrou is in een van die motors aangetref. “Twee van die mans en die vrou het noodlottige beserings opgedoen en is op die toneel dood verklaar. Die ander man was in ŉ kritieke toestand en is op die toneel behandel voor hy na ŉ nabygeleë hospitaal gehaas is vir verdere mediese sorg.” ŉ Vrou is in ŉ ernstige toestand in die ander motor aangetref. Sy is ook op die toneel behandel voor sy na ŉ hospitaal geneem is vir verdere behandeling. Die presiese omstandighede van die botsing word ondersoek.